P. Muránsky, poslanec: (2003-02-28):
Z. Martináková, podpredsedníčka NR SR: Pani poslankyňa Navrátilová. Ľ. Navrátilová: Dve poznámky k pánovi poslancovi. Predovšetkým rozpráva s ľahkosťou, ktorá je asi spojená s jeho vekom, ale aj tak by som mu rada povedala niekoľko slov o porovnávaní socializmu a fašizmu. Obidve tieto zriadenia boli diktátorské, ale viete, ten socializmus mal jednu takú špeciálnu vlastnosť, kým fašizmus hubil cudzích, socializmus a komunizmus hubil vlastných a v tom je rozdiel! (Potlesk.) A pravdepodobne vaša rodina celá nebola postihnutá týmto, ale mnohí z nás, ako tu sedíme, sme mali zavretých starých otcov a otcov. Takže my vieme, o čom to je. A chcela by som sa vás opýtať, nemáte vy náhodou úmysel prestúpiť do klubu komunistickej strany? Ďakujem. Z. Martináková, poslankyňa: Pán poslanec Zubo. S. Zubo, poslanec: Vážená pani predsedajúca, vážené kolegyne, vážení kolegovia. Skutočne sme v obraze určitej udalosti, ktorá zrejme otvorí oči občanom tejto krajiny. Vo vystúpení pána Madeja vidím prístup mladej generácie, ako ona hodnotí históriu Slovenska, ako pristupuje k tomu, čo vy ste od 1989. roku s touto krajinou urobili. Vážení, uvedomte si, z čerešne treba ísť dole, trinásť rokov stačilo, už niet čo rozkrádať, už niet čo sľubovať. Vaše skutky budú predmetom posudzovania a hodnotenia občanov tejto krajiny. A vy sa spamätajte! Skutočne, je tu mladá generácia, ktorá hodnotí veci realisticky a reálne sa pozerá na obraz Slovenska, žiaľ, smutno do budúcnosti! Pretože žiaden základ pre jej budúcnosť ste tu nepoložili, len ste rozbili to pozitívne, čo tu bolo. Z. Martináková, podpredsedníčka NR SR: Skončili ste, pán poslanec? S. Zubo, poslanec: Myslím, že je to viac ako jasné. Z. Martináková, podpredsedníčka NR SR: Ďakujem. Pán poslanec Ondriaš. K. Ondriaš, poslanec: Ja by som chcel povedať, že som bol veľmi pozitívne prekvapený múdrym a vyváženým prejavom poslanca Madeja. A ja mu za to ďakujem a ďakujem mu hlavne za odvahu, že konečne je tu niekto, kto sa nebojí povedať to, čo si myslí a ako si to myslí. Ďakujem. Z. Martináková, podpredsedníčka NR SR: Pán poslanec Hanzel. B. Hanzel, poslanec: Ďakujem pekne. Ja by som chcel tiež vysloviť vlastne obdiv nad prejavom môjho kolegu. Myslím si, že to je naozaj zmýšľanie pekné, ktoré sa nezapodieva nejakou nenávisťou. Chcel by som sa však súčasne aj začudovať nad tým, že niektorí z nás tak strašne čierno-bielo rozmýšľajú, nevidia ani jedno, ani druhé. Smejú sa nad vecami, ktoré vôbec nezažili, a len si myslia, ako to bolo. Ja som v tom starom systéme naozaj bol perzekvovaný. Za mnou chodila Štátna bezpečnosť, (Výkrik v rokovacej sále.) ja som neušiel, mňa vysťahovali, pán Mikloško. Mňa vysťahovali z príkazu... Z. Martináková, podpredsedníčka NR SR: Páni poslanci, prosím vás, pokoj! B. Hanzel, poslanec: ...mňa vysťahovali z príkazu okresného tajomníka KSS preto, lebo som bol systému nepohodlný. Ja viem, že vy máte takúto minulosť, ale mnohí tu vôbec nemajú a nevedia, o čom rozprávajú. Preto by sme... To boli ľudia, čo to zneužívali. (Hlasy v sále.) Tak hovorím, snažme sa rešpektovať aj iný názor. Naozaj nie je všetko len čierno-biele. Ďakujem. Z. Martináková, podpredsedníčka NR SR: Pán poslanec Hopta. I. Hopta, poslanec: Predovšetkým chcel by som doplniť pána poslanca Madeja v tom, že naozaj som presvedčený o tom, že nová inštitúcia, ktorá vzniká, je nielen úplne zbytočná, bude nás stáť kopu peňazí, ale je predovšetkým dobrý flek pre skrachovaných politikov typu pána Langoša, ktorí sa asi zrejme nevedia iným spôsobom uplatniť, pretože ani ich dobrí priatelia im nejako nedohodili flek. To je jedna záležitosť. Po druhé, to, čo tu bolo zdôraznené a toľko kritizované, a pani Navrátilová sa vyjadrila, že ničili sme, je to v súvislosti s pánom poslancom Madejom, chcem len povedať, že až 70 % občanov Slovenskej republiky podľa výskumov, ktoré urobili americké agentúry, si myslí, že bývalý, socialistický režim bol lepší, než je súčasný, vážení páni, to je názor 70 % občanov Slovenskej republiky. Ste nejakí dnes hluční, zrejme sa tešíte na cestu domov, ale neviem, prečo ste neboli hluční v čase, keď tu pán Banáš vo svojom príspevku pozýval okupačné vojská Spojených štátov amerických na naše územie. To súhlasíte s jeho vlastizradou? Ďakujem vám za pozornosť. (Výkriky v rokovacej sále.) Z. Martináková, podpredsedníčka NR SR: S reakciou pán poslanec Madej. Pán poslanec Banáš, uzavrela som možnosť hlásiť sa s faktickými poznámkami. Pán poslanec Madej.